## Zakon o preuzimanju Zakona o prisilnoj nagodbi, stečaju i likvidaciji

### NN 53/1991 (8.10.1991.), Zakon o preuzimanju Zakona o prisilnoj nagodbi, stečaju i likvidaciji

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o preuzimanju Zakona o prisilnoj nagodbi, stečaju i likvidaciji

Proglašavam Zakon o preuzimanju Zakona o prisilnoj nagodbi, stečaju
i likvidaciji, kojeg je Sabor Republike Hrvatske donio na sjednicama Vijeća
udruženog rada 26. lipnja 1991., Vijeća općina 26. lipnja 1991. i Društveno-političkog
Vijeća 26. lipnja 1991. godine.

Klasa:011-01/91=01/83

Urbroj:71-91-1

Zagreb; 28. lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o preuzimanju Zakona o prisilnoj nagodbi, stečaju i likvidaciji

Članak 1.

Ovim zakonom preuzima se Zakon o prisilnoj nagodbi, stečaju i likvidaciji
("Službeni list SFRJ", br. 84/89), kao zakon Republike Hrvatske.

Članak 2.

Zakon iz članka 1. ovoga zakona primjenjuje se u Republici Hrvatskoj,
ukoliko njegove odredbe nisu protivne Ustavu i zakonima Republike Hrvatske
odnosno ako odredbama ovoga zakona nije drukčije određeno.

Članak 3.

Članak 5. zakona iz članka 1. ovoga zakona mijenja se i glasi :

"Za otvaranje stečajnog postupka nad poduzećem koje proizvodi predmete
naoružanja i vojne opreme potrebna je prethodna suglasnost Ministarstva
narodne obrane."

Članak 4.

U članku 88. zakona iz članka 1. ovoga zakona stavak 5 mijenja se i
glasi:

"Imovina dužnika upotrijebit će se za podmirenje troškova stečajnog
postupka, a neutrošeni dio predat će se Hrvatskom fondu za razvoj bez preuzimanja
obveza."

Članak 5.

U članku 135. zakona iz članka 1. ovoga zakona stavak 2. mijenja se
i glasi:

"Imovina koja se nije mogla predati vjerovnicima u smislu odredbe
stavka 1. ovoga članka predaje se Hrvatskom fondu za razvoj."

Članak 6.

U članku 146. zakona iz članka 1. ovoga zakona stavak 2. mijenja se
i glasi:

"Vjerovnik koji je prema dužniku imao potraživanje u stranoj valuti,
može kod ovlaštene banke pretvoriti (kupiti) odgovarajuću valutu u skladu
s važećim propisima."

Članak 7.

Članak 148. zakona iz članka 1. ovoga zakona mijenja se i glasi:

"Ako nakon isplate vjerovnika ostanu neraspoređena društvena sredstva
ta se sredstva predaju Hrvatskom fondu za razvoj.

Ako ostanu neraspoređena sredstva u zadružnom vlasništvu ta se sredstva
predaju odgovarajućem zadružnom savezu, a ako ostanu sredstva u privatnom
vlasništvu predaju se vlasniku."

Članak 8.

Članak 154. zakona iz članka 1. ovoga zakona mijenja se i glasi:

"Prijedlog za pokretanje likvidacijskog postupka mogu podnijeti:
osnivač, vlasnik odnosno dužnik, sud koji vodi sudski registar i nadležni
državni organ odnosno organ jedinice lokalne samouprave."

Članak 9.

Članak 160. zakona iz članka 1. ovoga zakona mijenja se i glasi:

"Sud u Republici Hrvatskoj isključivo je nadležan za provedbu postupka
prisilne nagodbe, stečaja i likvidacije protiv dužnika koji ima sjedište
odnosno prebivalište na području Republike Hrvatske.

Odluke suda donesene u postupcima iz stavka 1. ovoga članka odnose se
na cjelokupnu imovinu dužnika".

Članak 10.

U člancima 161, 162. i 163. zakona iz članka 1. ovoga zakona riječi:
"Socijalistička Federativna Republika Jugoslavija" zamjenjuju
se riječima: "Republika Hrvatska" u odgovarajućem padežu.

U članku 25. stavku 1. točke 4. i 8, članku 40. stavku 5, članku 88.
stavku 3. i 4, članku 89. stavku 2, članku 90. točki 6. članku 149. stavku
2. i članku 161. stavku 2. zakona iz članka 1. ovoga zakona riječi "Službeni
list SFRJ" zamjenjuju se riječima "Narodne novine" u odgovarajućem
padežu.

U cijelom tekstu zakona iz članka 1. ovoga zakona riječi "član"
i "stav" zamjenjuju se riječima "članak" i "stavak"
u odgovarajućem padežu.

Članak 11.

U člancima 164. i 165. zakona iz članka 1. ovoga zakona, iznosi "10.000.000"
i "100.000.000" zamjenjujuse iznosima "10.000" i "100.000".

U člancima 166. i 167. zakona iz članka 1. ovoga zakona, iznosi "4.500.000"
i "45.000.000" zamjenjuju se iznosima "4.500" i "45.000".

Članak 12.

Savezni propisi doneseni za izvršenje zakona iz članka 1. ovoga zakona
ostaju na snazi i primjenjuju se kao republički propisi, dok se republičkim
propisima drugačije ne odredi.

Članak 13.

Ovlaštenja saveznih organa za izvršavanje i primjenu zakona iz članka
1. ovoga zakona postaju ovlaštenja republičkih organa koji u okviru svojih
ovlasti osiguravaju izvršavanje odnosno primjenu toga zakona.

Članak 14.

Stupanjem na snagu ovoga zakona postupci koji nisu dovršeni po odredbama
Zakona o prisilnoj nagodbi, stečaju i likvidaciji ("Službeni list
SFRJ", br. 84/89) dovršit će se po odredbama ovoga zakona.

Članak 15.

Ovaj zakon stupa na snagu danom objave u "Narodnim novinama".

Klasa:432-05/91-01/07

Zagreb, 26. lipnja 1991.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Sabora

**dr. Žarko Domljan, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 53/1991-1290
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)